5. Arbeidsformer 

I løpet av PPU skal studentene utvikle sin kompetanse i å handle profesjonelt ved å integrere og reflektere over pedagogisk/didaktisk teori og praksis ved systematisk å reflektere over og beskrive egne erfaringer som lærer. Utgangspunktet for det didaktiske arbeidet er fenomener og virksomheter innen fag og yrker. Arbeidsformene i PPU er varierte, og det legges vekt på samarbeidslæring. Det forutsettes at studentene er deltakende og tar medansvar for eget læringsarbeid og felles læringsmiljø. Arbeidsformene i utdanningen er eksemplariske og skal erfares og drøftes som en del av innholdet i PPU. Studenten vil gjennom en rekke øvelser få anledning til å arbeide med observasjon, refleksjon, deltakelse og kommunikasjon i forhold til egne praksiserfaringer. 

PPU ved UMB er:

· Praksisbasert, det vil si at studentene får direkte erfaringer med opplæringsfunksjoner og -oppgaver i skole og annet organisasjons- og næringsliv ved å ta utgangspunkt i sentrale fenomener og virksomheter som grunnlag for læring

· Erfaringsbasert, det vil si at utgangspunktet for studiet er den enkeltes erfaringer, forutsetninger og mål, og det er disse som skal utvikles gjennom refleksjon, møte med pedagogisk-didaktisk praksis, teori og begreper samt andre menneskers erfaringer

· Opplevelsesbasert, det vil si at studenten skal kunne utvikle kunnskaper, ferdigheter og holdninger gjennom helhetlige læringsopplevelser som stimulerer tanke, følelser og kropp

· Deltakerbasert, det vil si at studentene og øvingslærere deltar i utviklingen og vurderingen av læringsprosessene og utdanningen

· Samarbeidsorientert, det vil si at praksis og teori, erfaringer og idéer kontinuerlig drøftes ved hjelp av loggskriving og kommunikasjon mellom studentene, lærerne og øvingslærerne

· Eksemplarisk, det vil si at studentene gjennom arbeidsmåtene i studiet skal utvikle kompetanse i å legge til rette for elevers læring ut fra de samme prinsippene som er beskrevet her
· Utviklingsorientert, det vil si at studentene skal kunne bidra med forbedringer av de faglige og sosiale sidene ved læringssituasjonen i PPU og i eget opplæringsarbeid. Arbeidet knyttes til utdanningsinstitusjonens forsknings- og utviklingsarbeid på en måte som fremmer systematisk dokumentasjon og refleksjon hos den forskende lærer og elev og skolen som organisasjon.

